На основу члана 24. Закона о раду („Сл.гласник РС“,бр 24/05, 61/05, 54/2009, 32/2013. и 75/2014), Закона о туризму (Сл.гласник РС бр. 36/2009, 88/2010, 99/2011-др.закон, 93/2012 и 84/2015), члана 24. Статута Туристичке организације општине Рача број 72-5/2015 од 08.06.2015. године, као и Уредбе о Каталогу радних места у јавним службама и другим организацијама у јавном сектору (Службени гласник РС 81/2017 и 6/2018), Директор Туристичке организације општине Рача дана 21.09.2020.године доноси

**ПРАВИЛНИК**

**О УНУТРАШЊОЈ ОРГАНИЗАЦИЈИ И СИСТЕМАТИЗАЦИЈИ**

**РАДНИХ МЕСТА У ТУРИСТИЧКОЈ ОРГАНИЗАЦИЈИ ОПШТИНЕ РАЧА**

**I.- УНУТРАШЊА ОРГАНИЗАЦИЈА**

Члан 1.

Правилником о унутрашњој организацији и систематизацији радних места у Туристичкој организацији општине Рача (у даљем тексту: Правилник ) утврђује се унутрашња организација и систематизација радних места и услови за њихово обављање и то:

* радна места – назив
* опис послова радних места
* услови за заснивање радног односа на систематизованим радним местима Организационе и друге способности утврђују се као посебан услов за вршење послова код којих се тај услов поставља с обзиром на природу послова.

Члан 2.

 Туристичком организацијом руководи **ДИРЕКТОР** кога решењем именује оснивач, односно Скупштина општине Рача и који по важећој законској регулативи:

* Одлучује о појединачним правима, обавезама и одговорностима запослених у складу са законом и колективним уговором и утврђује износе накнада сарадника у складу са законом и Статутом.
* Закључује уговоре у име и за рачун установе;
* Даје овлашћења за заступање и даје овлашћења из делокруга свога рада запосленима у случајевима законом и Статутом;
* Предстваља и заступа туристичку организацију (у даљем тексту ТО);
* Организује и руководи радом ТО;
* Доноси правилник о организацији и систематизацији послова и друга општа акта у складу са законом и статутом ТО;
* Предлаже акте које доноси Управни одбор ТО;
* Предлаже основе пословне политике, програм рада и план развоја и финансијски план ТО и предузима мере за спровођење пословне политике плана развоја и програма рада.
* Одговоран је за спровођење програма рада ТО;
* Одговоран је за мaтeријално финансијско пословање ТО;
* Извршава одлуке Управног одбора ТО и предузима мере за њихово спровођење;
* Стара се о законитости рада, одговара за коришћење и располагање имовином.

 Директор туристичке организације јединице локалне самоуправе мора да поседује:

* Високо образовање на студијама у обиму од најмање 240 ЕСПБ бодова, по пропису које уређује високо образовање почев од 10.09.2005;
* на основним студијама у трајању од најмање четири године по пропису који је уређивао високо образовање до 10.09.2005;
* радно искуство од четири године, од чега најмање две на руководећем радном месту;
* активно знање страног језика који је обухваћен наставним планом и програмом министарства надлежног за послове просвете;
* знање рада на рачунару;

Члан 3.

Овим Правилником систематизују се радна места на основу делатности Туристичке организације.

Ситематизација радних места како из делатности, такође проистиче и из реалних потреба и могућности оснивача да делатност Туристичке организације финансира.

Систематизацијом радних места обезбеђује се оптимална организација рада, потпуније коришћење радног времена и извршавање планираних задатака.

Члан 4.

Под радним местом подразумева се скуп истих или сродних послова и задатака у оквирима делатности Туристичке организације на којем ради један или више запослених, односно извршилаца.

**II.- РАДНА МЕСТА У ОСНОВНОЈ ОБЛАСТИ ТУРИЗМА**

Члан 5

**АНАЛИТИЧАР ЗА РАЗВОЈ И УНАПРЕЂЕЊЕ ТУРИСТИЧКОГ ПРОИЗВОДА**

* прати стање и проучава последице утврђеног стања у области туризма;
* предлаже методологију истраживања и формулише главно истраживачко питање;
* планира, развија и предлаже истраживање у области туристичких тржишта;
* анализира податке прикупљене у истраживању;
* израђује и презентује анализе туристичког тржишта;
* спроводи квантитативне и квалитативне анализе и припрема извештаје, информације и

друге стручне и аналитичке материјале на основу резултата истраживања;

* израђује елаборате, студије и предлаже одговарајуће мере за унапређење политике у одговарајућој области на основу израђених анализа и извештаја, утврђује њихове специфичности и систематизује податке о туристичком промету;
* предлаже мере за боље коришћење туристичке понуде;
* предлаже годишњи план активности, учествује на семинарима, туристичким берзама и сајмовима, учествујеу припреми и изради туристичког пропагандног материјала, изложбама и друго;
* предлаже прилагођавање туристичких производа и начин комуницирања и промоције истих са карактеристикама и специфичностима тржишта;
* креира базу података са свим релевантним контактика и информацијама у домену развоја и промоције туристичког тржишта;
* сарађује са Туристичком организацијом Србије, регионалним и локалним туристичким организацијама.

**Стручна спрема:**

Високо образовање

– високо образовање на студијама у обиму од најмање 240 ЕСПБ бодова, по пропису које

 уређује високо образовање почев од 10.09.2005.

* на основним студијама у трајању од најмање четири године, по пропису који је уређивао високо образовање до 10. септембра 2005. године.

**Додатна знања:** знање страног језика, знање рада на рачунару, најмање четири године радног искуства из области делокруга рада.

**Број извршилаца** : **1 (један)**

**ИНФОРМАТОР У ТУРИСТИЧКО-ИНФОРМАТИВНОМ ЦЕНТРУ**

* пружа све врсте туристичких и других информација;
* дистрибуира брошуре и други бесплатни промотивни материјал;
* продаје сувенире, публикације и друге артикле и дневно води евиденцију;
* предлаже одабир сувенира за сувенирницу;
* израђује месечне, периодичне и годишње извештаје;
* ради на сајмовима туризма у земљи и иностранству и на провремено отвореним информативним пунктовима.

**Стручна спрема:**

Средње образовање и радно искуство на тим пословима у трајању од најмање две године.

**Додатна знања:** знање страног језика, знање рада на рачунару.

**Број извршилаца** : **1 (један)**

Члан 6.

Запослени у Туристичкој организацији општине Рача, дужни су да савесно и стручно извршавају послове радног места и одговорни су за квалитет и ажурност у извршавању послова, као и да остварују сарадњу са другим запосленима.

Запослени у Туристичкој организацији за свој рад одговарају директору Туристичке организације.

**III.- ПРЕЛАЗНЕ И ЗАВРШНЕ ОДРЕДБЕ**

Члан 7.

Овај Правилник ступа на снагу осмог дана од дана објављивања на огласној табли Туристичке организације општине Рача, а објавиће се по добијању сагласности од стране Управног одбора.

Члан 8.

Директор Туристичке организације општине Рача дужан је да у року од 8 дана од дана ступања на снагу овог Правилника, понуди радницима измењене Уговоре о раду и у складу са њима распореди раднике на радна места систематизована овим Правилником.

Члан 9.

Ступањем на снагу овог Правилника престају да важе сви до сада донети и усвојени правилници као и донете и усвојене измене и допуне истих.

Туристичка организација општине Рача

в.д. Директор

Туристичке организације

општине Рача

с.р.

Милош Николић